Mange vidner til opgør mellem en mand og kvinde i restaurant i Aalborg.

Der var mange vidner til et voldeligt overfald i eftermiddag klokken 17.15 i restaurant Dalle Valle i Friis i Aalborg. Her blev en 33-årig kvinde overfaldet af en 31-årig mand, som benyttede en kniv i forbindelse med overfaldet, og kvinden blev også slået med knytnæve. Ifølge vagtchef ved Nordjyllands Politi Karsten Højrup Kristensen er kvinden kørt på skadestuen, men hun skulle ikke være kommet alvorligt til skade men være sluppet med overfladiske snitsår. - De to personer har en familiemæssig relation, nærmere kan jeg ikke komme det nu, siger Karsten Højrup Kristensen. Han oplyser, at der var mange til stede, som overværede overfaldet, da restauranten var godt fyldt, da uenighederne mellen kvinden og manden brød ud. Politiet var hurtigt fremme og fik anholdt manden, som fredag aften sidder til afhøring på politigården i Aalborg. Han er sigtet for kvalificeret vold efter Straffelovens paragraf 245. Vagtchef Karsten Højrup Kristensen forventer, at den 31-årige mand fremstilles i grundlovforhør i løbet af lørdagen.